stanford-oval/wikipedia huggingface dataset:
Digipalvelusäädös
Erittäin suuret toimijat

Erittäin suuria (VLOP ja VLOSE) ovat palvelut, joilla on EU:ssa yli 45 miljoonaa käyttäjää kuukaudessa. Ei-kaupallinen Wikipedia on eräs niistä. Muita erittäin suuria verkkoympäristöjä tai hakukoneita ovat muun muassa seuraavat: AliExpress, Amazon Store, AppStore, Bing, Booking, Facebook, Google Maps, Google Play, Google Search, Google Shopping, Instagram, LinkedIn, Pinterest, Snapchat, TikTok, Twitter, YouTube ja Zalando.
Erittäin suuria verkkoalustoja ja hakukoneita valvoo Euroopan komissio. Erittäin suurille verkkoalustoille ja hakukonepalveluille säädetään erityisiä velvollisuuksia niiden palveluiden osalta. Niiden tulee analysoida ja vähentää palveluidensa riskejä esimerkiksi laittoman sisällön leviämiselle palvelunsa kautta.
Suomessa

Digipalveluasetuksen valvonta on jaettu Suomessa Traficomin, tietosuojavaltuutetun toimiston ja kuluttaja-asiamiehen kesken.
Digipalveluasetuksen noudattamista valvoo Liikenne- ja viestintävirasto Traficom, joka valvoo esimerkiksi laittoman sisällön ilmoittamiskanaviin liittyviä velvollisuuksia.
Kuluttaja-asiamies valvoo yritysten kuluttajille kohdistamaa mainontaa, kaupallisen mainonnan tunnistettavuutta ja elinkeinonharjoittajien tunnistettavuutta verkon markkinapaikoilla. Lisäksi kuluttaja-asiamies valvoo, että verkkoalustoja ei suunnitella harhauttavalla tai manipuloivalla tavalla.
Aiheesta muualla

Euroopan parlamentin ja neuvoston asetus (EU) 2022/2065
Nimettyjen erittäin suurten verkkoalustojen ja hakukoneiden valvonta digipalvelusäädöksen nojalla, Euroopan komissio 7.6.2024
Sm6

| Sm6 |
| --- | --- |
 Allegro Helsingin päärautatieasemalla vuonna 2013.
Perustiedot
Tyyppi:  sähkömoottorijuna
Liikennöitsijä:  VR
Valmistaja:  Alstom
Lukumäärä:  4
Valmistusvuodet:  2010
Peruskorjattu:  2018–2019
Istumapaikkoja:  342 + 2
Tekniset tiedot
Huippunopeus:  220 km/h
Paino:  423 t
Pituus:  184,8 m
Vaunujen lukumäärä:  7 kpl
Leveys:  3 200 mm
Korkeus:  4 270 mm
Raideleveys:  1 522 mm
Koneteho:  
 • jatkuva teho:  5 500 kW
Vetovoima:  226 kN
Sm6 on VR-Yhtymän kallistuvakorinen suurnopeusjuna. Seitsemästä vaunusta koostuvia junayksikköjä on neljä, ja ne ovat Alstomin Italiassa valmistamia. Vuosina 2010–2022 junia liikennöitiin Allegro-nimellä Helsingin ja Pietarin välillä. Junat olivat VR-Yhtymän ja Venäjän rautateiden (RŽD) yhdessä omistaman Karelian Trainsin omistuksessa. Venäjän hyökättyä Ukrainaan helmikuussa 2022 Allegron liikennöinti loppui ja viimeiset vuorot ajettiin maaliskuussa 2022. Joulukuussa 2023 VR ilmoitti lunastavansa junakaluston itselleen. Kalusto tullaan ottamaan käyttöön vuonna 2025 VR:n kotimaan kaukoliikenteessä Pendolino Plus -nimellä.
Liikennöinti

Allegro kulki Helsingin päärautatieaseman ja Pietarin Suomen aseman välillä vuosina 2010–2022. Juna pysähtyi Pasilassa, Tikkurilassa, Lahdessa, Kouvolassa, Vainikkalassa ja Viipurissa. Allegro ei pysähtynyt Pasilassa 2016–2020, mikä lyhensi sen matka-aikaa 9 minuuttia. Vuonna 2018 sen matka-aika oli 3 tuntia ja 27 minuuttia. Matka-ajan lopullinen tavoite oli kolme tuntia. Allegrossa raja- ja tullitarkastukset suoritettiin liikkuvassa junassa matkustajien ollessa paikoillaan. Matkustajilla oli myös mahdollisuus vaihtaa valuuttaa junassa. Junassa oli 342 paikkaa sekä kaksi paikkaa liikuntarajoitteisille. Allegrolla tehtiin noin puoli miljoonaa matkaa vuodessa.
Venäjän hyökättyä Ukrainaan helmikuussa 2022 ja Venäjälle asetettujen pakotteiden myötä Allegron liikennöinti päättyi. Viimeiset vuorot ajettiin 27. maaliskuuta 2022. Suomen valtion omistajaohjauksen mukaan liikennöinti ei ollut enää tarkoituksenmukaista. Allegro oli viimeinen suora junayhteys Venäjän ja Euroopan unionin jäsenmaiden välillä.
Joulukuussa 2023 VR ilmoitti ottavansa Sm6-kaluston käyttöön kotimaan kaukoliikenteessä. Tuotenimeksi tulee Pendolino Plus, ja ensimmäiset reitit ovat Helsinki–Turku sekä Helsinki–Oulu.
Teknisiä tietoja

Sm6 muistuttaa ulkoisesti VR:n käyttämää Sm3-junaa, mutta perustuu uudempaan Pendolino-sukupolveen. Junassa on Suomen ja Venäjän rataverkkojen käyttämien eri jännitteiden vuoksi kaksivirtajärjestelmä sekä molempien maiden kulunvalvonta- ja radiojärjestelmät. Kaksivirtajärjestelmän ansiosta Allegron matka-aika lyheni, koska rajalla ei tarvinnut vaihtaa veturia, kuten vanhoissa Sibelius- ja Repin-junissa. Venäjällä laiturikorkeus on suurempi kuin Suomessa, joten Venäjän-puoleisilla asemilla Allegron oven eteen käännettiin askelma.
Sm6:n kokoonpanoon kuuluu seitsemän vaunua. Yksi on ensimmäisen luokan vaunu, viisi toisen luokan vaunua ja yksi ravintolavaunu. Konduktöörin työpisteen lisäksi junassa oli rajaviranomaisten käytössä oleva hytti. Vaunujen numerot ovat:
1 (tai 8): ensimmäisen luokan vaunu, jonka perällä on neuvotteluhytti
2 (tai 9): palveluvaunu, toisen luokan vaunu, jossa on pyörätuolipaikat, isompi WC ja tilaa esimerkiksi lastenrattaille
3 (tai 10): ravintolavaunu, jossa on konduktöörin työpiste
4 (tai 11): toisen luokan vaunu, jossa oli rajaviranomaisten työpiste
5 (tai 12): toisen luokan vaunu
6 (tai 13): toisen luokan vaunu, jossa on paikat lemmikkien kanssa matkusteleville
7 (tai 14): toisen luokan vaunu, jonka perällä on lasten leikkipaikka
Vaunut numeroidaan yleensä 1–7, mutta joskus käytetään myös numeroita 8–14. Numeroita 8–14 käytetään varsinkin silloin, jos on peräkkäin kaksi junayksikköä, jolloin ensimmäisessä yksikössä käytetään numerointia 1–7 ja toisessa yksikössä 8–14.
Sm6:n kokonaispituus on 184,8 metriä. Sen suurin leveys on 3,2 metriä ja korkeus kiskon pinnasta 4,27 metriä. Vetoteho pyörän kehällä on 5 500 kW ja maksimi vetovoima pyörän kehällä 226 kN. Sm6:n raideleveys on 1 522 millimetriä. Junan huippunopeus on 220 kilometriä tunnissa. Sm6 on varustettu aktiivisella kallistusjärjestelmällä, joka kallistaa junaa kaarteissa jopa kahdeksan astetta. Kallistus mahdollistaa 20–30 prosenttia suuremmat nopeudet kaarteissa verrattuna perinteisiin juniin.
Sm6:n kunnossapidon päävarikko on Ilmalan varikko Helsingissä. Allegro-liikenteen aikana myös Pietarissa oli varikko, jossa voitiin tehdä joitakin huoltoja, lähinnä venäläiseen kulunvalvontaan ja radioihin liittyviä.
Historia

Allegron sisätilat ennen junan peruskorjausta 2018–2019
1. luokan matkustamo.
2. luokan matkustamo.
Bistro-ravintolavaunu.
VR:n ja RŽD:n puoliksi omistama Karelian Trains tilasi Alstomilta neljä Allegro-junayksikköä 120 miljoonalla eurolla vuonna 2007. Junat rakennettiin Alstomin Saviglianon-tehtaalla Italiassa ja ne laivattiin Vuosaaren sataman kautta Suomeen tammikuusta 2010 alkaen. Suomessa junayksiköt saivat sarjatunnuksen Sm6.
Allegro korvasi aiemmin liikennöineet suomalaisen Sibelius-junan ja venäläisen Repin-junan ja nopeutti rautatieliikenteen matka-aikaa Helsingin ja Pietarin välillä viidestä ja puolesta tunnista kolmeen ja puoleen tuntiin. Allegro aloitti liikennöinnin 12. joulukuuta 2010. Kunniavieraina ensimmäisellä matkalla olivat tasavallan presidentti Tarja Halonen ja Venäjän pääministeri Vladimir Putin. Ensimmäisen vuoden aikana Allegrolla tehtiin yli 300 000 matkaa, mikä oli enemmän kuin oli ennakoitu ja enemmän kuin mitä matkamäärät Helsingin ja Pietarin välillä olivat aiemmin olleet. Toukokuussa 2011 vuorojen määrä kaksinkertaistettiin neljään vuoroon joka päivä. Suurin osa matkustajista oli venäläisiä. Allegron liikennöinti ylitti miljoonannen matkan määrän syyskuussa 2013 ja matkamäärät olivat siitä lähtien noin puoli miljoonaa vuodessa.
Allegron käyttöönoton yhteydessä 2010 RŽD:n pääjohtaja Vladimir Jakunin ehdotti, että Allegrolla voisi olla samanlainen järjestely kuin laivoilla, joilla matkustavat suomalaiset turistit pääsevät Pietariin enintään 72 tunniksi ilman viisumia. Tasavallan presidentti Tarja Halonen ehdotti vastavuoroista viisumivapautta, jossa sama järjestely koskisi myös venäläisiä matkustajia. Vuonna 2012 Venäjän Helsingin-suurlähetystö ilmoitti, että viisumivapaus ei ollut mahdollista junamatkustajille ulkomaalaisten rekisteröintiä koskevan lain vuoksi. Laivamatkustajan asumispaikaksi voitiin rekisteröidä laivan hytti, mutta junamatkustajille käytäntö ei ollut mahdollinen.
Kaikki neljä junayksikköä remontoitiin vuosina 2018–2019. Matkustamoiden ilmettä päivitettiin uusimalla penkkien verhoilut ja lattiapinnat sekä ravintolavaunun ja leikkipaikan ilme kokonaisuudessaan. Ykkösluokassa penkit saivat täysnahkaverhoilun, ristiseläntuen ja uuden niskatuen.
Allegron liikennöinti keskeytettiin koronaviruspandemian vuoksi 18. maaliskuuta 2020. Liikennöinti käynnistyi jälleen rajoituksineen 12. joulukuuta 2021. Liikennöinti lopetettiin 28. maaliskuuta 2022 johtuen Venäjän hyökkäyksestä Ukrainaan.
Maaliskuussa 2023 VR kuuli, että Ukrainan rautatiet on pyytänyt luovuttamaan junat. Junat omisti Karelian Trains, joka on VR:n ja Venäjän rautateiden puoliksi omistama. Pääministeri Sanna Marin oli muutamia päiviä aiemmin sattumalta tavannut Ukrainan rautateiden toimitusjohtajan vieraillessaan Kiovassa.
VR tiedotti joulukuussa 2023 lunastavansa junat Karelian Trainsilta, koska RŽD oli laiminlyönyt yhteisyrityksen lainavastuita ja veroja. Samalla VR kertoi ottavansa Sm6-junat käyttöön kotimaan kaukoliikenteessä vuonna 2025. Tuotenimeksi tulee Pendolino Plus, ja ensimmäiset reitit ovat Helsinki–Turku sekä Helsinki–Oulu.
Aiheesta muualla

Kuvia tai muita tiedostoja aiheesta Sm6 Wikimedia Commonsissa
Pendolino Plus VR:n sivuilla
Suomalaiset veturit ja junayksiköt
Allegron venäläinen Pietari–Helsinki-lippu.
Sm6:n ohjaamo.
Tomi Pyyhtiä

Tomi Pyyhtiä
Tomi Pyyhtiä (s. 1976) on suomalainen tietokirjailija, ja yrittäjä, joka on työskennellyt pitkään myynnin, markkinoinnin, ja asiakkuuden johtamistehtävissä mm. Keskolla.
2019 vuodesta lähtien Pyyhtiä on toiminut yrittäjänä. Hän perusti Henrico Digitalin ja toimi sen toimitusjohtajana vuosina 2019–2022. Pyyhtiä myi Henrico Digitalin yrityskaupalla osaksi Staffpoint-konsernia 4.1.2021.
Tällä hetkellä Pyyhtiä toimii itsenäisenä yrittäjänä toimien headhunterina ja johdon neuvonantajana.
Pyyhtiä on kirjoittanut vuoden 2023 loppuun mennessä kuusi tietokirjaa. Viimeisin julkaistu tietokirja Suomen markkinoille on Alma Talentin kustantama, ja yhdessä Alf Rehnin ja Tero Ojanperän kanssa kirjoitettu Vihaan myyntiä! Myynnin myytit ja modernit mahdollisuudet. Vuoden 2025 alussa Pyyhtiän uusin tietokirja Suomen selkäranka, ilmestyi kustantamo Tammen kustantamana, jonka hän on toteuttanut yhdessä kirjailija Lasse Lindqvistin, ja sarjayrittäjä Hannu Männyn kanssa.
Teokset

Digin mitalla (2013). ISBN 978-952-52-6248-3
Digin mitalla 2.0 (2017). ISBN 978-952-52-6254-4
Digiajan johtajan käsikirja (2019). ISBN 978-952-80-3013-3
Vihaan myyntiä! Myynnin myytit ja modernit mahdollisuudet (2023). ISBN 978-952-14-4846-1
RESET - työkulttuuri ja huono johtaminen (2024). ISBN 978-952-33-0205-1
Suomen selkäranka - Tarinoita yrittäjistä ja yrittäjyydestä (2025) ISBN 978-952-04-6475-2
Aiheesta muualla

Henrico Digital
Fife Sales Agency
Tomi Pyyhtiän kotisivu Tomi Pyyhtiän LinkedIn profiili
Martinkallion koulu

Koulun pääsisäänkäynti.
Martinkallion koulu on yhtenäinen peruskoulu Espoossa. Koulu käsittää luokat esikoulusta yhdeksänteen luokkaan asti. Koulussa opiskelee noin 500 oppilasta. Martinkallion koulu sijaitsee Nöykkiön kaupunginosassa. Se on värikäs rakennus, jonka yhteydessä on iso hiekkakenttä.
Martinkallion koulun tavoitteena on edistää oppilaan suhdetta luontoon ja opettaa suojelemaan luontoa. Muita koulun arvoja ovat muun muassa elämän kunnioitus, rehellisyys, suvaitsevaisuus, kestävä kehitys, vastuuntuntoisuus ja tavoitteellisuus. Martinkallion koulussa oppilaille halutaan opettaa luonnon kunnioittamisen lisäksi hyviä käytöstapoja sekä ymmärtämään heidän toimintansa ympäristölliset seuraukset. Koulu arvostaa yhteistyötaitoja, yhteisöllisyyttä ja yhteisöön sitoutumista sekä itsetunnon ja itsetuntemuksen kehittymistä. Koulu pyrkii myös antamaan koulun henkilökunnalle ja oppilaille vaikuttamismahdollisuuksia heitä itseään koskeviin asioihin. Martinkallion koulu on myös KiVa Koulu, joka on koulukiusaamista ehkäisevä toimenpideohjelma.
Victoria (Ruotsin kruununprinsessa)

| Prinsessa Victoria |
| --- | --- |
 Ruotsin kruununprinsessa Länsi-Götanmaan herttuatar
 Kruununprinsessa Victoria vuonna 2023.
Syntynyt:  14. heinäkuuta 1977 (ikä 47) Solna, Ruotsi
Puoliso:  Daniel Westling (vih. 2010)
Lapset:  Prinsessa Estelle Prinssi Oscar
Koko nimi:  Victoria Ingrid Alice Désirée
Suku:  Bernadotte
Isä:  Kaarle XVI Kustaa
Äiti:  Kuningatar Silvia
Uskonto:  Ruotsin kirkko
Nimikirjoitus:  
Victoria (koko nimeltään Victoria Ingrid Alice Désirée, s. 14. heinäkuuta 1977 Tukholma) on Ruotsin kruununprinsessa ja Länsi-Götanmaan herttuatar. Hänen vanhempansa ovat Ruotsin kuningas Kaarle XVI Kustaa ja Ruotsin kuningatar Silvia.
Jos Victoria nousee aikanaan valtaan, hänestä tulee Ruotsin neljäs hallitseva kuningatar Margareeta I:n, Kristiinan ja Ulriika Eleonooran jälkeen. Bernadotte-suvun hallitsijoista hän tulee olemaan kahdeksas.
Elämä

Victoria syntyi Tukholmassa 14. heinäkuuta 1977. Hän on Kaarle XVI Kustaan ja kuningatar Silvian vanhin lapsi. Victoria sai voittoa tarkoittavan nimensä, koska syntyi Suomen sodan aikaisen Lapuan taistelun vuosipäivänä 14. heinäkuuta, mutta myös isoisoisoäitinsä, kuningas Kustaa V:n puolison Viktorian, sekä kaksinkertaisen isoisoisoisoäitinsä Ison-Britannian kuningatar Viktorian mukaan.
Victorian syntyessä hänellä ei naisena ollut vuoden 1810 kruununperimyslain mukaisesti sijaa kruununperimysjärjestyksessä, vaan prinssi Carl Philipin syntyessä vuonna 1979 tästä tuli poikana isänsä seuraaja silloisen valtiosäännön mukaan. Seuraavana vuonna Victoriasta tuli kuitenkin kruununperijä, kun Ruotsin kruununperimyslakia muutettiin niin, että kruunun perii vanhin lapsi sukupuolesta riippumatta, ja lakia sovellettiin Kaarle XVI Kustaan vastustuksesta huolimatta taannehtivasti myös prinssi Carl Philipiin.
Elämä > Koulutus

Peruskoulun jälkeen Victoria opiskeli yksityisessä tukholmalaisessa lukiossa, josta hän valmistui vuonna 1996. Lukion jälkeen Victoria opiskeli vuoden ranskan kieltä Angersin yliopistossa Ranskassa, missä hän sairastui anoreksiaan. Syksyllä 1997 Victoria ohjattiin hoitoon, minkä jälkeen hän muutti kahdeksi vuodeksi Yhdysvaltoihin opiskelemaan valtiotiedettä ja historiaa Yalen yliopistossa.
Victoria on opiskellut myös Ruotsin taloutta ja hallintoa. Vuonna 2009 hän valmistui Uppsalan yliopistosta filosofian kandidaatiksi pääaineenaan rauhan- ja konfliktintutkimus. Vuonna 2024 Victoria jatkoi opiskeluaan Ruotsin maanpuolustuskorkeakoulun nk. erityisessä  upseerikoulutuksessa, joka on suunnattu jo aiemman akateemisen loppututkinnon suorittaneille.
Elämä > Avioliitto

Victorian kihlaus kuntosaliyrittäjä Daniel Westlingin kanssa julkistettiin 24. helmikuuta 2009. Ruotsin kuningashuone laittoi poikkeuksellisesti asiasta tiedotteen YouTube-videosivustolle. Victoria ja Daniel Westling vihittiin Tukholman Suurkirkossa 19. kesäkuuta 2010. Ruotsissa häitä seurasi televisiosta noin 2,9 miljoonaa katsojaa ja Suomessa yli miljoona katsojaa. Myös kuningas Kaarle Kustaan ja kuningatar Silvian hääpäivä oli 19. kesäkuuta.
Kruununprinsessan hääpuvun oli suunnitellut ruotsalainen muotisuunnittelija Pär Engsheden. Puku on helmenvalkoista kaksipuolista duchesse-silkkiä. Puvussa on lyhyet hihat ja pyöristetty pääntie, jota reunustaa ulospäin taittuva kaulus. Selän puolelta pääntie on V:n muotoinen. Puvun laahus on liki viisi metriä pitkä ja suunniteltu hunnun muotoon.
Kruununprinsessa käytti kuningatar Sofian huntua, perintöhuntua, joka on brysselinpitsiä ja vuodelta 1857. Sitä käytti ensimmäisenä Nassaun herttuan tytär Sofia avioituessaan prinssi Oskar Fredrikin (myöhemmin kuningas Oskar II) kanssa. Kuningatar Sofia lahjoitti hunnun pojalleen prinssi Eugenille ja tämä edelleen prinsessa Sibyllalle, joka käytti sitä mennessään naimisiin perintöprinssi Kustaa Aadolfin kanssa. Prinsessa Sibyllalta huntu periytyi hänen pojalleen, nykyiselle kuningas Kaarle XVI Kustaalle. Huntua ovat käyttäneet vihkiäisissään kaikki Hagan prinsessat Birgittaa lukuun ottamatta ja myös kuningatar Silvia.
Yhtä perinteikäs on kruununprinsessan käyttämä tiara, niin sanottu kameediadeemi, joka on valmistettu Pariisissa ja melko varmasti keisari Napoleonin vuonna 1809 antama lahja vaimolleen keisarinna Joséphinelle. Joséphinelta diadeemi periytyi hänen pojantyttärelleen, tulevalle kuningattarelle Josefinalle, joka avioitui tulevan Ruotsin ja Norjan kuninkaan Oskar I:n kanssa. Josefinalta diadeemin peri hänen tyttärensä prinsessa Eugénie, jolta se periytyi hänen veljenpojalleen prinssi Eugenille, häneltä prinsessa Sibyllalle ja edelleen nykyiselle kuninkaalle. Diadeemia käyttivät myös kuninkaan sisaret, prinsessat Birgitta ja Desirée sekä kuningatar Silvia.
Kruununprinsessa asuu perheineen Hagan linnassa.
Lapset

Ruotsin hovi tiedotti 17. elokuuta 2011, että kruununprinsessa Victoria on raskaana. Hän synnytti tyttären 23. helmikuuta 2012 Tukholman Karoliinisessa sairaalassa. Ruotsin kuningas Kaarle XVI Kustaa julkisti vastasyntyneen prinsessan nimen 24. helmikuuta klo 11.30 Ruotsin aikaa. Pieni prinsessa sai nimekseen Estelle Silvia Ewa Mary ja hänestä tuli Itä-Götanmaan herttuatar. Hän on kruununperimysjärjestyksessä toinen äitinsä jälkeen. Prinsessa Estelle kastettiin 22. toukokuuta 2012 Tukholman kuninkaanlinnan kirkossa. Kasteen toimitti Ruotsin arkkipiispa Anders Wejryd.
Syyskuun 2015 alussa Ruotsin hovi tiedotti kruununprinsessan ja prinssi Danielin odottavan toista lastaan, jonka odotettiin syntyvän maaliskuussa 2016. Parin toinen lapsi syntyi 2. maaliskuuta 2016 klo 20.28 Tukholman Karoliinisessa sairaalassa. Poika oli syntyessään 52 senttimetriä pitkä ja painoi 3 655 grammaa. Hän on Ruotsin kruununperimysjärjestyksessä kolmas äitinsä ja sisarensa prinsessa Estellen jälkeen. Hänen koko nimensä on Oscar Carl Olof, kutsumanimi on Oscar ja hän on arvoltaan Ruotsin prinssi ja Skånen herttua. Pikkuprinssin kunniaksi ammuttiin 21 tykinlaukausta syntymää seuranneena päivänä.
Galleria

Victorian henkilökohtainen vaakuna
Viktorian monogrammi
Kartta Viktorian tekemistä edustusmatkoista
Kunnianosoituksia

Kruununprinsessa Victorialle on myönnetty seuraavat ulkomaalaiset kunnianosoitukset:
Itävallan tasavallan kunniamitali (Itävalta, 1997)
Etelän ristin ritarikunta (Brasilia, 2007)
Marianmaan ristin ritarikunta (Viro, 1995)
Valkoisen Tähden ritarikunta (Viro, 2011)
Islannin Haukan ritarikunta (Islanti, 2004)
Italian tasavallan ansioritarikunta (Italia, 2018)
Suomen Valkoisen Ruusun ritarikunnan suurristi ketjuineen (Suomi, 2022)
Kirjallisuutta

Erséus, Johan: Upptäck Sverige med kronprinsessan Victoria.  Stockholm:  Max Ström, 2020.  ISBN 978-91-7126-374-2
Aiheesta muualla

Kuvia tai muita tiedostoja aiheesta Victoria (Ruotsin kruununprinsessa) Wikimedia Commonsissa
H.K.H. Kronprinsessan Victoria (Arkistoitu – Internet Archive) (ruotsiksi)
Victoria täyttää 18 vuotta. Ylen Elävä arkisto.
Victoria ja vanhemmat vieraisilla 2003. Ylen Elävä arkisto.
Kruununprinsessa Victoria vierailulla Ahvenanmaalla 2008. Ylen Elävä arkisto.
Ruotsin kruununprinsessa Victorian ja Danielin häät. Ylen Elävä arkisto.
Victoria ja Daniel Suomessa marraskuussa 2010. Ylen Elävä arkisto.
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Saksa  Yhdysvallat  Ruotsi  Latvia 
Taiteenala:  KulturNav 
Henkilöt:  DDB  Yle 
Muut:  IdRef 
Kruununprinsessa Victoria ja prinssi Daniel hääpäivänään 19. kesäkuuta 2010.
Piirikaavio

Esimerkki piirikaaviosta
Piirikaavio, kytkentäkaavio on piirustus, joka kuvaa komponenttien kytkennän toisiinsa.
Piirikaavio voi esittää järjestelmää, osajärjestelmää, laitetta tai asennusta. Piirikaavioita käytetään yleisesti elektroniikassa ja sähkötekniikassa sekä muilla tekniikan alueilla.
Piirikaavion avulla voidaan kuvata ja ymmärtää laitteen toiminta komponenttitasolla. Piirikaavio ei kuitenkaan välttämättä kuvaa, miten komponenttien kytkentä on toteutettu käytännössä. Tällöin kyseessä on sijaiskytkentä. Sijaiskytkentöjä käytetään esimerkiksi havainnollistamaan komponenttien sähköisiä ominaisuuksia tai yksinkertaistamaan monimutkaisia kytkentöjä.
Piirikaavioissa käytettyjä symboleja

| Komponentti | Tunnus | Piirrosmerkki (Eurooppalainen) | Piirrosmerkki (Amerikkalainen) |
| --- | --- | --- | --- |
| Vastus | R |  |  |
| Kondensaattori | C |  |  |
| Kela | L |  |  |
Maa: 
| Diodi | D |  |  |
Paristo: 
Vaihtojännitelähde: 
Transistori: 

Muita komponenttien kirjaintunnuksia:
F = Sulake
V = Puolijohdelähde?
IC = Mikropiiri
Digitaalipiirien suunnittelussa käytetään loogisia portteja osana piirikaaviota.
Alla olevassa taulukossa on esitetty loogisten porttien piirrosmerkkejä.
| Tyyppi | Piirrosmerkki (Amerikkalainen) | Piirrosmerkki (Eurooppalainen) |
| --- | --- | --- |
AND: 
OR: 
NOT: 
NAND: 
NOR: 
XOR: 
XNOR:
Piirikaavion piirtäminen

Yleensä signaalin kulkusuunta on kaaviossa vasemmalta oikealle tai ylhäältä alas. Viivat kuvaavat yhteyttä tai johtimia komponenttien välillä. Viivojen välisessä risteyskohdassa oleva pieni musta piste tarkoittaa, että ne on kytketty toisiinsa. Vaihtoehtoisessa merkintätavassa risteyskohdassa olevaa yhteyttä ei merkitä pisteellä, vaan risteyskohdat on aina kytketty toisiinsa. Risteäviä johtimia tai viivoja, jotka eivät ole yhteydessä, merkitään kohoumalla viivassa.
Piirikaavion tulkitsemisen osalta on tärkeää, että elementit on sijoitettu selkeästi ja tarkoituksenmukaisesti.
Piirikaaviossa voidaan myös ilmaista piirin ohjaus esimerkiksi valaistuksessa. Tällöin pääpiirikaavio sijaitsee piirustuksissa vasemmalla puolella ja katkoviivan oikealla puolella on ohjauspiirikaavio.
Komponenttien viereen merkitään yleensä komponenttia kuvaava tunnus (kirjain) ja osanumero tai nimellisarvo. Esimerkiksi R8: vastus numero 8.
Piirikaavion suunnittelu

Nykyisin suurin osa piirikaavioista, piirilevyistä ja mikropiireistä suunnitellaan tietokoneavusteisesti nk. EDA-ohjelmistoilla (Electronic Design Automation). Valmis piirikaavio voidaan kääntää nk. layout-ohjelmistolle piirilevyn suunnittelua varten. Piirikaavioon liitettyjen simulointimallien avulla voidaan myös simuloida eli jäljitellä piirin toimintaa ennen sen valmistamista. EDA-ohjelmisto siirtää tarvittaessa komponenttien sijaintia poiketen piirroksesta ja ilmaisee niiden väliset kytkennät. Tämän avulla voidaan valmistaa piirilevy tai mikropiiri kytkentää varten.
Piirikaavion suunnitteluohjelmistoja

OrCAD Capture: Cadence, OrCAD piirikaavio- ja piirilevysuunnittelujärjestelmä
KiCad: Ilmainen avoimen lähdekoodin EDA-ohjelmisto
Falstad Circuit Simulator: Ilmainen selainpohjainen sähköpiirien simulointiohjelma